በጥላቻ ወደ ኋላ የሚንሸራተት ትውልድ ህልውናውን የሚጠራጠር፣ አዕምሮውም በደመነፍስ የሚዘወር ነው፡፡
ሽንቁሩን በኢትዮጵያ ባሕላዊ እሴቶች የሚሰፉ እጆችእነዚህ እጆች መልካምነትን የሚጋግሩ አይደክሜ የበጎነት ብዕር ማረፊያ ናቸው፡፡ እነዚህ የብዕር እጆች በሚለበልበው ራስ ወዳድ የፖለቲካ ነበልባል ውስጥ ‹ጎራችሁን ለዩ› እየተባሉ የተለበለቡ ዝንጣፊ በረከቶች ናቸው፡፡ እነዚህ እጆች ባልሰለጠነ ፖለቲካ ውስጥ ሁሉም ፖለቲከኛ በሆነባት ሀገር ውስጥ እሴቶቻችን፣ ቅርሶቻችን… እያሉ የባዘኑ የሰላም አርበኞችም ናቸው፡፡ እነዚህ እጆች ማኅበራዊ መገናኛ የትስስር ገፆችን ዘመኑን በዋጀ መንገድ በመጠቀም ከጥላቻ ይልቅ ፍቅርን፣ አዕምሮን ከማወክ ይልቅ የሰላም እርሻን በብዕራቸው አለስልሰው መልካምነትን እና ዕውነትን የዘሩ ናቸው፡፡ አዎ! እነዚህ እጆች ባልኖሩበት ትናንት፣ ባላዩት ታሪክ፣ በተባለላቸው ተረክ፣ እሳት ከሚተፉ የጥፋት ስሜት ጋላቢዎች የሚወጣውን ኃይል ማርከሻ የተስፋ ፍኖት ናቸው፡፡የማወራችሁ ስለ አንድ ለብዙዎች አዕምሮ ሰላም ስለሚታትር ኢትዮጵያዊ ሰው ነው፡፡ ወንጂ ነው የተወለደው፤ አብዛኛዎቹ ወንጂዎች በወንጂ ስኳር ፋብሪካ አማካኝነት ከበርካታ ኢትዮጵያውያን ጋር በፍቅር ተሳስረው የተጋመዱ ናቸው ብሎ ያምናል፡፡ ሁሉም ወንጂዎች ናቸው፤ እናም በወንጂዎች ጣት የሚቀሰርበት እሱ (እነሱ) የሚባሉ ወገኖች የሉም፡፡ በበርካታ ኢትዮጵያዊ መልካም እሴቶች የተወለዱ እና ያደጉ ኢትዮጵያውያን በፍቅር የሚኖሩባት አከባቢ ናት፤ ወንጂ፡፡ እንዲያውም የወንጂዎች ኢትዮጵያዊነት እንደ ስኳራቸው ለሁሉም የሚዳረስ በረከት መሆን አለበት ብሎ ያምናል፡፡ ይህ አስተዳደጉ ሁሌም በኢትዮጵያውያን ባህላዊ እሴቶች እንዲማረክ እና ይህንንም እንዲያቀነቅን አድርጎታል፡፡ባሕላዊ እሴቶችን ለጥላቻ መሳሪያነት የሚያውሉትን፣ ዝቅ ዝቅ የሚያደርጓቸውን ደግሞ በብዕሩ ይሞግታል፡፡ ሁሉም ኢትዮጵያውያን ያሏቸውን የሥልጣኔ መገለጫዎች፣ ቅርሶች እና ባሕሎች በመልካም እሴቶች በማዘመን እና በመጠበቅ ቀጥተኛ እና ቀጥተኛ ያልሆነ የገቢ ምንጭ ዘርፍ ሊያደርገው እንደሚያስፈልግ በማመን በማኅበራዊ ትስስር ገፆች የላቀ የአስተምህሮ ማዕድ ሆኗል፤ የዛሬ ባለታሪካችን አቶ ቁምነገር ተከተል፡፡ የራሱ እሴቶች ያልዘመኑለት ትውልድ፤ ልጓም የሌላቸው፣ ያልተገሩ ባሕላዊ እሴቶች፣ ተረኮች ለሰው ልጆች እኩልነት እና አንድነትን ዘብ መቆም አይችሉም ብሎ ያምናል፡፡ ትውልዱ ሩቅ ከማማተር እንዲያቆም ለዘጠኝ ዓመታት የኢትዮጵያውያን ባህላዊ እሴቶቸን እና ቅርሶችን መንከባከብ እና ማስተዋወቅ እንዲቻል በማኅበራዊ መገናኘ መረቦች ሰርቷል፡፡ አቶ ቁምነገር ማኅበራዊ ሚዲያን ለበጎ ተግባር አውሏል፤ ለአዕምሮ ሰላምና ለኢትዮጵያዊነት ከፍታም ሳይታክት ሰርቷል፡፡